khistorydata/jeongjo-sjw-relations huggingface dataset:
정조 10년
傳于李祖承曰。眞殿修改。猶不敢委之監董諸臣。必皆躬詣親臨。本殿事體。無異眞殿。設有一二謬例。不宜循襲。以武倅獻官替行。揆以事體。萬萬未安。況事關祀典。申飭。何如。酺祭又使經歷替行。原狀本雖已啓下。不可無警勵之擧。該留守爲先從重推考。此後本殿修改。非留守。毋得董役事。定式施行之意。令該曹申飭行會。
정조 10년
兵曹口傳政事。以李𡊠爲守宮大將。嚴璹李灃爲都摠管。
정조 10년
兵曹口傳政事。以吳載純尹東晳爲都摠管。鄭宇淳李重馥爲副摠管。李達秀爲御營中軍。
정조 10년
以都摠管嚴璹牌不進推考傳旨。傳于李祖承曰。許遞。令該曹口傳差出。
정조 10년
兵曹口傳政事。鄭好仁爲都摠管。
정조 10년
李祖承。以禮曹言啓曰。王大妃殿服制。仍服當否事。弘文館博考草記。傳曰。更以國朝可據之禮。令禮官問議于時原任大臣及在外儒臣。待收議畢到。亦令禮堂具意見。指一稟處事。批下矣。發遣郞廳。問議于時原任大臣及在外儒臣處。則議政府領議政臣鄭存謙。以爲月數旣盡。制服收藏之節。向有所獻議。而至於國朝典故。以臣蔑識。無以考据。仰塞明問。不勝惶恐。伏惟上裁云。議政府左議政臣李福源。以爲服莫重於三年。而練祥之祭。古皆筮日而行之。變除之有定月無定日。可見矣。喪服小記。久不葬。疏有三年服不得祥除之文。葬之過時之久。亦可見矣。臣之日前獻議。所謂葬在除服之月。則恐不宜先除旋服者。蓋以此也。至於儒先論說國朝典故。臣本茫昧。不敢援據。伏惟上裁云。議政府右議政臣金熤。以爲朞以上之制。以年計也。功以下之制。以月計也。年計。則不計月矣。月計。則不計日矣。變除之節。有一定之月。而無一定之日。臣之膚淺之見。略陳於日前獻議。而國朝典故。臣不能博考參據。仰塞明問。臣不勝惶恐。伏惟上裁云。領中樞府事臣金尙喆。判中樞府事臣徐命善。病不獻議。領敦寧府事臣洪樂性。以爲臣素蔑學識。至於王朝典禮。尤所昧昧。日前獻議。亦不過隨衆依樣。臆料仰對。今何敢强所不知。更陳瞽說耶。秪不勝惶恧之至。伏惟上裁云。贊善臣金履安。以爲卽者禮官。更以王大妃殿服制事。奉命臨問。而區區處義。終不敢冒沒仰對。惶恐死罪云。前持平臣閔彝顯。以爲臣之區區私義。典前無異。承此更詢之命。而又未敢冒昧仰對。只增伏地震悚而已云。𧫎義臣曺霖。以爲臣每於收議之命。不得仰對。方以爲罪悚矣。今者禮官。又以除服事來臨。尤不勝驚隕之至。雖在同月之內。旣除還服。似無不可。伏惟上裁。臣以草野賤陋。不敢强其不知。妄論國家之禮。虛辱下詢。罪又萬殞。惶兢恧蹙。伏地俟罪云矣。自初諸議。不無參差。到今禮葬。已迫期日。除服還服之節。恐難擧論。依虞則除之之禮。王大妃殿除服一節。以初虞後擧行。何如。傳曰。允。
정조 10년
李祖承。以禮曹言啓曰。因前兵曹判書鄭昌聖所啓侍衛服色事。上曰。出擧條。問議于時原任大臣將臣。仍令禮曹確考可據之例。草記可也事。命下矣。自兵曹問議于時原任大臣將臣。則議政府領議政臣鄭存謙。以爲侍衛服色。近於軍容。太廟陪駕。禮有壓屈。雖服常着。固無不可。第念百官服色。旣用無揚黑團領烏角帶。則侍衛服色。亦當照此參酌磨鍊。而未有明的可據之典禮。不敢以臆說仰對。伏惟上裁云。領中樞府事臣金尙喆。病不獻議。行判中樞府事臣徐命善。以爲情勢危蹙。不敢獻議云。領敦寧府事臣洪樂性。以爲侍衛服色。旣係軍容。況太廟至敬之地。尤有壓屈之義。則可以從吉矣。然自上服色。旣用無揚黑團領袍。則全用常着。亦涉未安。宜用稍變之節。而亦無典禮之可以考據者。不敢臆說仰對。伏惟上裁云。行判中樞府事臣李福源。以爲至敬之地。禮有壓屈。而廟門之內。異於廟中。自上旣御無揚黑團領袍。百官皆服無揚黑團領。侍衛服色。亦宜參酌於吉服素服之間。以淡靑磨鍊。而典禮未有考據。不敢僭易臆對。伏惟上裁云。行判中樞府事臣金熤。以爲侍衛服色。卽戎服也。戎服便屬軍容。持服之時。亦與百官服色。似宜有差殊之別。況太廟動擧時。自上御黑色圓領袍。百官亦從上服。皆服黑團領。是皆壓屈借言之義也。只以無揚去胸背。略寓變節之意。則侍衛服色之從吉不從凶。尤可知也。若以淺淡爲色。則所謂淺淡。是微靑微白之色。比古黲布之色。尤是白邊居多。則實無借吉之意。而殆近鎬素之制。視諸百官服之純黑。不啻逕庭。而大有乖於從上服之義矣。兵判所奏。或曰。壓屈之處。戎服宜用常着云者。似合例然。而服色雖用常着。特去朱笠紅帶孔陽之色。俾與黑團領之無揚去胸背。同其變節。則儀節之間。似可無斑駁之嫌耶。伏惟上裁云。訓鍊大將臣具善復。以爲臣素昧禮制。有不敢臆對。而大抵廟門之內。則所重自別。壓屈之處。戎服應用常着之論。實有所據。廣詢處分。恐合事宜云。行副司直臣徐有寧。以爲侍衛之服。例從上服。太廟展謁時。自上旣御冕服。則侍衛之當用常服。更無可論。而至於出還宮時服色黑圓領袍。雖異於純吉之服。比之黲袍。大有間焉。則侍衛之用常服。雖似未安。而但若用淺淡服。則與上服與百官所服。甚不相適。有違於從上服之意。蓋凡諸百官章服。則自有朝服以下。許多名色。分等酌定。固自無難。而至於戎服。則只有常服淺淡服兩色之外。更無他差等變通之服。而抑有一事。可以傍照者。皇壇忌辰望拜禮時。自上御黑圓領袍。而侍衛仍用常服。此雖出於一時便宜之制。而當初磨鍊。必有所以。今於廟殿動駕出還宮時。亦爲倣用此例。猶或爲一分可據之端。而臣素昧典禮。不敢臆對。伏惟上裁云。御營大將臣李柱國。以爲太廟動駕時。百官服色。旣以無楊黑團領磨鍊。則侍衛服色。亦當照此擧行。而靑天翼。乃是堂下吉服。則恐不可以淺淡色論之。然臣素昧於儀節。不敢指的仰達矣云。咸春君臣李昌運。以爲臣雖經將任。至於禮制。素無識解。今此侍衛服色。不敢指一臆對。伏惟上裁云。行副司直臣李敬懋。以爲壓屈之地。議在借吉。則戎服之中。量換華飾。以寓無揚去胸背之意。似合事宜。而係是創定。不敢臆對。伏惟上裁云。禁衛大將臣徐有大。以爲廟門內從官服色。旣以無揚黑團領爲定。則侍衛戎服。似當倣此爲之。而事係重大。且昧典禮。未敢臆對。伏惟上裁云。摠戎使臣金思穆。以爲百官服。皆從上服。用無揚黑團領。侍衛服色。亦當照此爲例。而廟門之內。旣有壓屈之禮。則固不可用純素。侍衛之列。異於行禮之班。則亦不可用純吉。就其中。以淡靑色參酌磨鍊。恐合事宜。而旣無典禮之可考。有非臆見之仰對。伏惟上裁云矣。竊念壓屈之地。禮義甚嚴。侍衛之列。軍容爲重。而戎服之制。只有堂上堂下之區別。元無純吉淺吉之差等。如欲於純吉淺吉之間。裁酌講定。則事近杜撰。勢多窒礙。且於先朝己酉七月太廟動駕時。侍衛將士及挾輦軍。皆用純吉。當宁丁酉五月社稷祈雨時。侍衛將士及挾輦軍。亦眼純吉。載在兵曹訓局謄錄。此雖由於百官服色時未變制之致。然軍旅之禮。恐當以簡爲主。俾無脫着紛紜之弊矣。百官之服無紋。侍衛之純吉。實合參今酌古。兩行不悖之義。而有不敢遽然臆對。以致許久稽滯。不勝惶恐之至。伏惟上裁。傳曰。御將議。最得宜。蓋靑天翼。卽堂下吉服。且有可以傍照者。大喪禫日。自上服黑領圓袍。侍衛將士。着靑天翼。俟祭畢還宮。改御衮袍。將士用紋緞天翼。謁廟時。侍衛止於門外。則與入庭之百官。輕重自異。今若一從華飾。則是庭內庭外之服着無異同。反有欠於爲所重借吉之義矣。況受香獻官以下。廟內門之外。猶着無揚團領。則陪從之侍衛。純用吉服。終涉未安。己酉節目。在補編未領之前。而丁酉服色。只遵庚子以前服制未備之例。以靑天翼磨鍊。可也。
정조 10년
李祖承。以禮曹言啓曰。因黃海監司嚴思晩酺祭設行事狀啓判下內。見完伯狀聞。諸執事皆列錄。道伯爲獻官。本道則以守令差定獻官。執事只錄大祝。奏御文字格式。豈有差殊之別。況莫重祀典。奠獻之官品。或高或低。尤乖禮意。令該曹參酌。指一磨鍊。分付諸道後。草記事。命下矣。曾於壬寅年。因慶尙全羅道京畿酺祭設行事狀聞。備忘記。禮典。何等莫重。而雖以酺祭一事言之。兩南則道臣躬自設行。京畿則差出獻官。必是道各異例而然。尋常簿書之此同彼異。猶乖同文之意。況此爲民祈禳之擧乎。三道若此。他道可知。令禮曹往復諸道。均一釐正後。草記事。擧故重臣鄭尙淳爲本曹判書時啓辭內。頃因蟲災。兩南及京畿酺祭時。兩南則道臣躬自設行。畿邑則差出獻官。令禮曹往復諸道。均一釐正後。草記事。傳敎矣。依聖敎。自臣曹發關諸道。詳問前例。則京畿咸鏡原春黃海道。則獻官差出。慶尙全羅忠淸平安道。則或有道臣躬行之時。或有差出獻官之時云。莫重祀典。不可不從一釐正。臣謹考五禮儀序例齋官條。州縣酺祭獻官。以守令懸註。三獻行事。今亦一遵儀文擧行。恐似得宜。何以爲之。敢稟。傳曰。指一釐正後。後日次對。稟處事批下。其後次對。鄭尙淳所啓。以各道酺祭獻官草記。有指一釐正後。後日次次對。稟處之命矣。臣取考五禮儀。則州縣社稷祭獻官本邑守令。小註有曰。山川榮祭酺祭厲祭同。臣意則一從儀文。設祭於蟲災熾發列邑中居中邑。獻官以本邑守令擧行。三獻將事。而若以爲民祈禳之意。道臣或欲躬行。則勿拘常格事。行會各道。以爲定式施行。何如。上曰。依爲之事。啓下矣。守令獻官。旣載典禮。道臣躬行。亦令勿拘。湖南海西之道各不同。俱不違於定式本意。今無可以更爲知委。他餘諸道。亦不必別般分付於壬寅行會之外。而黃海監司嚴思晩狀聞中。執事只錄大祝。齋祝亦不擧論。奏御之文。未免踈漏。推考警責。何如。傳曰。允。
정조 10년
李祖承。以吏曹言啓曰。明日習儀時。曾經春坊人員。當爲進參。而前承旨徐鼎修。時無職名。令該曹口傳付軍職。何如。傳曰。允。
정조 10년
趙興鎭。以吏曹言啓曰。今此文孝世子發靷時。各差備中。時無職名人員。令該曹口傳付軍職。何如。傳曰。允。
정조 10년
兵曹口傳政事。以李時秀徐鼎修爲副司直。李師濂爲副司果。宣傳官二單李溏梁埉。
정조 10년
以大司諫金載人。正言尹悌東趙鎭宅牌不進罷職傳旨。傳于李祖承曰。只推。更爲牌招。
정조 10년
傳于李祖承曰。違牌玉堂兩司踏下之代。前望單子入之。待下批牌招察任。
정조 10년
玉堂前望單子入之。金履鏞鄭萬始落點。
정조 10년
臺諫修撰前望單子入之。大司諫尹行元。修撰金履翼。正言韓用龜落點。
정조 10년
李祖承。以弘文館言啓曰。新除授副修撰金履鏞鄭萬始。竝卽牌招察任。何如。傳曰。允。
정조 10년
以副修撰金履翼牌不進罷職傳旨。傳于李祖承曰。只推。更爲牌招。
정조 10년
以崔重圭囚單子。傳于李祖承曰。放。
정조 10년
以黃海監司酺祭設行事啓本。傳于李祖承曰。見完伯狀聞。諸執事皆列錄。道伯爲獻官。本道則以守令差定獻官。執事只錄大祝。奏御文字格式。豈有差殊之別。況莫重祀典。奠獻之官品。或高或低。尤乖禮意。令該曹參酌。指一磨鍊。分付諸道後。草記。
정조 10년
李祖承。以備邊司言啓曰。今十九日動駕時。訓鍊大將將領率軍兵。依例扈駕。而大將具善復。方以墓所都監堂上。奉命在外。在前如此之時。有他大將兼察。或中軍代領之例。今番則何以爲之。敢稟。傳曰。御將代領。御營。禁將代領。可也。
정조 10년
李祖承。以戶曹言啓曰。世子宮供上宣飯物種別單中。有靷後減下之命矣。供上宣飯物種減下。則乙巳加定貢物。勢將減罷。故就其中當減數爻。別單書入。依此減貢之意。分付宣惠廳。何如。傳曰。允。
정조 10년
李祖承。以禮曹言啓曰。神輦過太廟時。低擔以過。似合禮意。卽爲草記稟處事。命下矣。神將返堂。義無可辭。聖敎至當。禮意輆然。以臣等愚見。何敢容議。係是補編所載。實不敢知伊時聖意之攸在。而無或以神帛旣行廟祖之禮。則過廟之時。亦寓奉辭之義否耶。神帛朝祖之今未遵行。蓋出於參互經權。務合禮意之聖念。則回向靈轝。而寓朝祖之意。低擔神輦。而存過廟之敬。允叶情禮。而不敢質對。伏惟上裁。傳曰。以原議之載在補編。不敢擅改。有詢問之擧。俄聞卿等言。今又取考本文回向條在小註中。與大文所載。差有間焉。轝則降奉。阮寓朝祖之意。輦則低握。又做過廟之禮。揆以情文。俱有可據。今雖略加裁酌。恐不違於補編本旨。然猶不敢自信。問議于時原任大臣閣臣在外儒臣稟處。可也。
정조 10년
李祖承。以禮曹言啓曰。返虞議註批旨內。以此議註觀之。竢立主奠畢。卽爲返虞之故。自吉帷宮奉還。而今番則旣經宿。布帷一隔。無異露次。揆以禮意。終未妥當。卿等更考可據儀軌稟處事。命下矣。返虞。旣在經宿之後。則無論帷宮與行宮。當以朝上食後磨鍊。而誤以立主奠後磨鍊。實不勝惶恐之至。帷宮經宿。無異露次。誠如聖敎。殊極未安。而丁酉齋室。俱甚難便。以臣愚淺之見。終莫敢質言仰對。伏惟上裁。傳曰。丙申權安節次。問于領府事。草記。可也。
정조 10년
李祖承。以墓所都監言啓曰。自願負莎軍。令墓所都監區別抄出。知委各該營衙門。給米斗。一通別單書入。而此後切勿輸納之捧甘申飭事。命下矣。前後補土負莎自願軍。兩條區別。具別單書入。仍卽知委於所管營衙門。使之依下敎擧行。而別單中掖屬之勿論者及所管營衙門。一一懸註。以備睿覽。此後勿切輸納事。亦爲捧甘各司。而今日江華市民三十四名。自漢城府稟知移送。故許付一日之役。添錄別單之意。敢啓。傳曰。知道。其中抹下者。依掖屬宮屬之例。置之勿論秩。宮屬中點下者。依他員役例。一體給米。元別軍。更爲修整以入。京居民及平壤慶州民人及訓局軍。終始赴役者。賞典別單書入時。別爲書入。勿爲給米。可也。
정조 10년
李祖承。以司僕寺二提調意啓曰。今十九日動駕時。本寺僉正。當爲駕轎差備。而僉正洪義榮。時帶都監郞廳。班次相妨。勢難兼察。莫重差備。不可以代色替行。僉正洪義榮所帶都監郞廳之任。減下。何如。傳曰。以判官代察。可也。
정조 10년
李祖承。以兵曹言啓曰。留都大臣祗送祗迎處所。不可無一定之規矣。招問扈衛廳前例。則大駕自敦化門出宮時。紅馬木西邊迎送。自弘化門出宮時。待二嚴下。備邊司西門外迎送云。敦化門之於紅馬木西邊。則乃是輦路之左。而弘化門之於備邊司西門外。則未免爲遙望祗迎之歸。今番出宮時。則留都大臣祗送於把子橋前路。還宮時及此後郊幸出還宮時。就輦路傍。祗送祗迎。一體定式施行。何如。傳曰。允。
정조 10년
李祖承。以訓鍊都監言啓曰。依兵曹節目。明日習儀時。挾靈轝軍五十名。把摠崔秉敎。哨官朴重佐率領。前後牌軍一百名。千摠李邦鵬。把摠鄭宅興。哨官吳道容率領陪往之意。敢啓。傳曰。知道。
정조 10년
李祖承。以兵曹言啓曰。依傳敎。墓所自願赴役駕後禁軍五十人及將校三十七人。內吹螺赤五十名。兼內吹六名等處。各米一斗式。合米九石八斗分給之意。敢啓。傳曰。知道。
정조 10년
李祖承。以訓鍊都監言啓曰。依傳敎。墓所自願浮莎本局將校及別隊馬兵兼內吹等處。米十二石分給。卜馬軍處。布子二同三十一疋施賞之意。敢啓。傳曰。知道。
정조 10년
李祖承。以禁衛營言啓曰。依傳敎。墓所自願赴役本營將校等處。米五石施賞之意。敢啓。傳曰。知道。
정조 10년
李祖承。以御營廳言啓曰。依傳敎。墓所都監別單中。自願赴役本廳敎鍊官二十三員。別抄軍官五十員。兼內吹三十名等處。各米一斗式分給之意。敢啓。傳曰。知道。
정조 10년
李祖承。以守御廳言啓曰。自願赴役各營將校。自各其營。給米斗事。命下矣。臣營將校自願赴役。爲十一人名。故臣謹以傳敎內辭意。詳細宣諭後。各米一斗式分給之意。敢啓。傳曰。知道。
정조 10년
李祖承。以摠戎廳言啓曰。依傳敎。墓所自願赴役本廳將校十八人等處。米各一斗分給之意。敢啓。傳曰。知道。
정조 10년
李祖承。以義禁府言啓曰。時囚罪人李潊。以本律勘放事。命下矣。李潊。京畿監司徐有防狀啓。據宣惠廳覆啓內。其所臭載。雖在於因事上京之際。其常時之不能董飭。難免其責。罪取考律文。則大典通編漕轉條有曰。漕船護送時。不用心致敗者。地方官罷黜云矣。李潊罷黜放送。何如。傳曰。允。
정조 10년
李祖承。以刑曹言啓曰。崇智門掘土別看役。科治事。命下矣。別看役崔雲興。曾經萬戶。移義禁府處之。何如。傳曰。分揀。
정조 10년
掌令孟至大疏曰。伏以。日月流邁。轉矚之頃。我文孝世子遠期已迫。臣民之悲冤哀恨。益復如初。嗚呼。以我世子文明仁孝之稟。凝遠重厚之器。乃止於斯耶。悠悠蒼天。此何理也。臣每隨諸臣之後。而進於哭泣。仰瞻象設。觸目興哀。常不禁聲淚之俱發。況我殿下止慈之情。尤當如何。此時臣民之所竊歎而隱憂者。我殿下遭此慘境。悼疚之餘。易致天和之違愆。慮貽在天之戚也。古人於此。必比於理者。知其不可追者。而抑遏無益之悲。能節之禮也。伏願殿下。深惟宗社之重。制情中理。上慰兩宮之心。下從群下之情焉。臣於昨日。敢陳沐浴之義。粗效一日之責。而至於廷楫喜仁敬行三醫之罪。猶有所未盡討者。故又此畢請焉。噫噫。三醫之前後罪惡。皆本於諱睿疾而不殫誠也。今以御製碑狀觀之。我世子愆候之已久。可知。症非偶然。必有源委。而廷楫等身居嘗藥之地。曷嘗煼煎憂悶。遑遑汲汲之色。有塗於外廷之耳目者乎。亦曷嘗博議廣詢。殫渴技術。以進對症之方者乎。直不過始終之際。蔽上欺下。隨候言夷。但試其僥倖萬一之技。其心以爲見效。則可以歸功於己。害至。則可以委咎於上也。惟其如是也。故乳飮可廢。而不念睿候之益瘠。鍼焫可試。而不顧積勢之愈肆。使已滔之眞元。莫能敵方熾之疹毒。竟至於不忍言之境。尙何言哉。臣所未解者。又有在焉。假使乳媼。眞有病焉。宜克治其病。思所以不廢眞乳之道。而乃反遽黜乳媼。竝廢乳飮。然則乳媼之有病無病。人孰知之乎。似此情跡。尤極陰惡。厥罪通天。誅猶不足。昔我孝廟之大喪也。先正臣宋時烈宋浚吉。首論申可貴執鍼之罪。竟致大辟。至於首醫柳後聖。則比之可貴。罪有淺深。而先正猶以後聖之不能死爭。爲其罪案。亦竝請誅。具其時受鍼。出於上意之獨斷。而藥院則全然不知。然而先正以爲藥院。主管醫藥。而其所不知者。藥院之罪也。亦請付處之律。而自上只施削奪之典焉。其不知之藥院。猶尙請罪。況熟知之醫官。寧或有可赦之律乎。今三醫兼後聖之罪。而又有浮於可貴者。先賢之公議。亦豈不爲今日之準度乎。伏願殿下。監于成憲。亟斬三醫於禮葬之前。懸首都街。以慰國人之悲焉。噫噫。痛矣。亂逆層生。變怪接踵。李東馨之疏又出矣。東馨假托論人。頃投凶疏。其中一二句語。卽丙申春諸賊之凶口舊氣也。噫。丙申春諸賊之所以爲劇逆者。詬天也。罵日也。獍舌不爛。梟音尙存。彼東馨。又復跳踉於諸賊伏法之後。其凶圖逆節。打成一片。十年之間。益復糾結。於此可知。今不討東馨之罪。則是忘君父之讎也。不鋤師翰之黨。則無義理之世也。然而邦憲未擧。輿憤愈激。臣謂竄配罪人東馨。亟令王府。設鞫拿問。夬正當律。斷不可已也。且臣之情勢。卽通朝之所共知者也。前後除旨之下者。非一二數。而徒事違逋。不敢蠢動者。實懼廉防之由臣而壞。重得罪於公議也。自知罪戾。無所逃逭。縮伏私次。嚴誅是俟。乃者柏府新除。又下於不自料之除。天召儼辱。違傲至再。惶隕局縮。如負大何。第八日哀班。便是禮葬前終事也。悲冤之極。不敢不赴。依古人哀禮爲重之說。暫出肅命。昨又詣臺。未免旅退。臣則愧恧。若無所容矣。噫。臣性本踈迂。言議拙陋。固不合於淸朝耳目之任。而況自來情勢。未可以官職之殊而有所變動者乎。以此以彼。萬無仍冒之義。伏乞天地父母。曲垂諒察。亟令有司。斥罷臣新授職名。仍治臣屢違之罪。以重公器。俾安私分。不勝幸甚。答曰。省疏具悉。兩條所陳。他批悉諭。爾其勿辭察職。
정조 10년
閏七月十二日辰時。上御瑤華堂。都監堂郞入侍時。魂宮都監堂上李性源徐有隣尹蓍東。郞廳洪義榮洪元燮具膺李晩秀。左副承旨李時秀。事變假注書尹光顔。記注官金健修。以次進伏訖。上曰。分兵曹摠府堂郞。使之卽爲肅謝。其中洪仁浩則聞有情勢云。如陳疏到院。則卽爲捧入之意。分付。賤臣出傳命。有隣曰。戊申謄錄。發靷時。以攝相禮行禮矣。今亦依此爲之乎。上曰。唯。性源曰。慶熙宮經宿動駕時。各門把守及四所巡更內墻外軍堡傳漏軍。合爲一百四名。當以鄕軍分定。而本宮原定軍十六名外。景福宮守直軍十四名。軍器寺火藥庫守直軍八名。以京軍代把出用。則不足之數。爲六十六名。此則以有根着雇軍。充數擧行。何如。上曰。依爲之。出擧條性源曰。大駕還宮後。慶熙宮八處傳漏。當仍爲磨鍊乎。上曰。置之。只朔望俗節及時享日。權設。可也。出擧條性源曰。兵曹摠府分司下隷。照數造給掌標。以憑其出入。何如。上曰。依爲之。出擧條上曰。洪義榮。何爲請改差乎。有隣曰。動駕時。司僕僉正。爲駕轎差備。而以代色擧行未安。故不得已請改差矣。上曰。都監郞廳。不可改差。動駕時差備。則以判官代行。爲好矣。上曰。贊笏執事。誰爲之乎。有隣曰。自吏曹姑未啓下矣。上曰。似無踰於此承宣。以此承宣差出擧行。爲好矣。命書傳敎曰。事務相妨。左副承旨許遞。前望單子入之。待下批牌招察任。上曰。明日罷漏後聚軍。通化門差早開門。各差備假別監先入。都監堂上開門前。入撤輪輿上草芚也。上曰。禮曹參判。持笏記草。入侍。賤臣承命出。與禮曹參判李秉模偕入進伏。上曰。笏記。幾何爲之乎。秉模曰。方出草矣。上曰。擧行條件與班次。竝入於笏記乎。蓍東曰。然矣。上曰。贊笏執事。班次於神輦前。與攝相禮同立贊儀。笏記所無者。執事讀之。可也。時秀曰。服色。當何以爲之乎。上曰。贊笏班次。旣在神輦前。則當以常服黑角帶。而大轝節次。亦當贊呼。則又不可以吉服爲之。何以則爲好耶。性源曰。旣不可臨時改服。則當以大轝歸重。以衰服爲之。似好矣。上曰。然矣。蓍東曰。臣意則都監堂上常服亦可疑。皆以衰服陪從。似是矣。而補編以此載錄。故不敢妄議矣。命書榻敎曰。摠管中宗戚執事。魂宮享官。陣上進去亞將。竝許遞。令該曹口傳差出。待下批牌招察任。性源曰。明日服玩什物埋安後。復命當爲之乎。上曰。復命除之。可也。命退。諸臣以次退出。
정조 10년
丙午閏七月十二日申時。上御重熙堂。左承旨入侍時。行左承旨具明謙。假注書金祖淳。記事官李崑秀尹行任。以次進伏訖。上命書傳敎曰。明日習儀時。承史閣臣時任春坊及時任桂坊中陪衛外。曾經春坊時曾任桂坊及陪從百官。直詣板廛。屛門成班。留都百官。徑詣城外事。預爲分付。命書傳敎曰。違牌摠管許遞。令該曹口傳差出。待下批牌招察任。上曰。承旨詣魂宮。可也。命退。承史以次退出。
정조 10년
丙午閏七月十二日酉時。上御瑤華堂。都監堂郞。禮曹參判入侍時。魂宮都監堂上李性源徐有隣尹蓍東。郞廳洪義榮李晩秀具膺。禮曹參判李秉模。行都承旨沈豐之。左承旨具明謙。事變假注書尹光顔。記注官金健修。以次進伏訖。上曰。贊笏執事。聞尙未出去云。使之入侍。賤臣承命出。與李時秀偕入進伏。上命入笏記草本。親覽。上曰。尙多錯亂處。大小註亦多相混者。須更爲點竄。正書一通。好矣。時秀曰。過明日後。勢將更加修正矣。性源曰。本都監郞廳洪義榮。時無職名。令該曹口傳付軍職。使之冠帶常仕。何如。上曰。依爲之。出擧條有隣曰。贊笏執事李時秀。亦時無職名矣。上曰。一體口傳付軍職。可也。出擧條上曰。尹行元爲大司諫。卽爲出牌。坐直則以他承旨省記。可也。上曰。舁梓室官。以曾經正副正以上。改差之意。分付。蓍東曰。路祭所則直以神輦降坐。故笏記中。以此磨鍊矣。上曰。唯。蓍東曰。明日神輦差備服色。一依正日。以吉服爲之乎。上曰。唯。蓍東曰。入直春桂坊。亦皆進去乎。上曰。入直則勿爲進去。可也。性源曰。明日習儀。陪衛禁軍及挾輿軍前牌軍。到路祭所。大轝詣舟橋時。軍兵則落後。返虞時。仍爲陪衛之意。分付。何如。上曰。依爲之。出擧條性源曰。大轝到墓所時。大駕先廂軍兵。宜有下馬迎哭之節。而迎哭後。待大駕將至。又當卽爲上馬。上下馬時。待取稟擧行之意。預爲知委。何如。上曰。除取稟爲之。可也。命退。諸臣以次退出。
정조 10년
丙申閏七月十二日戌時。上御重熙堂。坐直承旨入侍時。右副承旨李祖承。記事官金孝建李崑秀尹行任。以次進伏訖。上命書傳敎曰。前正李塘。前副正梁悏。時無實職。令該曹宣傳官參上岐加設口傳單付。命書榻敎曰。承旨前望單子入之。待下批牌招察任。命退。承史以次退出。
정조 10년
行都承旨沈豐之魂宮直。行左承旨具明謙坐。行右承旨李在學坐直。左副承旨趙興鎭坐。右副承旨李祖承坐。同副承旨朴天衡坐直。注書金孝建仕一員未差。假注書金祖淳仕直。事變假注書尹光顔魂宮直。
정조 10년
趙興鎭啓曰。因備邊司草記。今十九日動駕時。訓鍊大將領軍。御將代領。御營陣。禁將代領事。命下矣。御營大將李柱國。禁衛大將徐有大。竝卽牌招。以爲聽傳敎之地。何如。傳曰。允。
정조 10년
朴天衡。以弘文館言啓曰。副修撰李彦祜。旣有只推之命。卽爲牌招察任。何如。傳曰。允。
정조 10년
趙興鎭。以弘文館言啓曰。下番修撰臣洪聖淵。以原任宮官。今日習儀時。晝仕出去進參之意。敢啓。傳曰。知道。
정조 10년
以承旨房望筒。傳于朴天衡曰。仍。
정조 10년
朴天衡。以禮曹言啓曰。臣蓍東所啓。魂宮親臨祭享時。神主降座儀節。宜有磨鍊。且奠幣禮時。三上香之坐立一節。多有左右之論。臣曹不敢擅定儀註。問議于時原任大臣在外儒臣館閣諸臣稟處。何如。上曰。依爲之事。啓下矣。發遣郞廳。問議于時原任大臣在外儒臣館閣諸臣。則議政府領議政臣鄭存謙。以爲魂宮親臨祭享時。神主降座之節。與宣諡時神帛降座之儀。似無異同。而至於奠幣禮時三上香之坐立一節。以家禮虞祭條。尊長坐卑幼立之儀推之。則似當坐而上香。而旣無明的可據之文。不敢以臆說仰對。伏惟上裁云。議政府左議政臣李福源。以爲親臨祭享時。神主降座儀節。似當一遵賜諡時儀節。奠幣禮時三上香之坐立一節。未有端的可據。而取考補編成服條。小喪則殿下坐哭。家禮朝奠條。亦有尊者坐卑者立之文。推以此意。則親臨上香時。恐當以坐爲儀。而已行之禮。未及溯考。不敢質對。伏惟上裁云。議政府右議政臣金熤。以爲魂宮親享時。神主降座儀節。上香時坐立一節。儀曹啓稟磨鍊。至有收議之命。竊伏念宣諡時。已有神帛降座之節。則親享時儀節。似當一如宣諡時儀節。第葬以前象生。虞以後神之。禮也。神之之後。恐不宜復用葬前象生之禮耶。然則親享時儀節。亦宜有殺於宣諡之時耶。上香時立與坐當否。參之家禮與五禮儀。亦有抵捂逕庭者。家禮。士喪禮也。凡於祭奠。主人升焚香再拜。升拜之前。不言跪。至奠酌時。乃曰主人跪。然則可知其立而上香。跪而奠酌。而奠酌之跪。似以跪而後。可以執盞酹第故也。是豈非以立爲敬。而非以跪爲敬者耶。至於五禮儀。勿論吉祭喪祭。先跪而後上香。惟是遣使奠王子公翁主之喪。使者立上香立祭酒。是則跪爲致敬之意。而立是臨卑之儀也。或者中原。以立爲敬。我東以跪爲敬而然耶。抑王朝禮。有異於士喪禮而然耶。然而補編成服條。小喪則殿下坐哭。此與家禮尊長坐卑幼立之文。一般旨意。今於魂宮上香。變跪爲立。則似有違於補編坐哭之義矣。伏惟上裁云。領中樞府事臣金尙喆。判中樞府事臣徐命善。病不獻議。領敦寧府事臣洪樂性。以爲今此魂宮親臨祭享時。神主降座之節及奠幣禮時三上香坐立之論。皆是邦禮之莫重者。以臣瞢昧之見。考據典禮。酌論儀節。實無其望。不敢臆對。惟在博詢而審處之。伏惟上裁云。贊善臣金履安。以爲臣之區區私義。終不敢冒當儒臣之遇。今於詢問之下。又不克仰對。秪增悚蹙而已云。前持平臣閔彝顯。以爲臣之私義。與前無異。今番詢問之下。又不敢冒昧仰對。只增隕越而已云。諮議臣曺霖。以爲意外禮官。又以收議來臨。臣例不敢越分獻議。矧今病適沈痼。神識昏昧。莫重國家禮節。安敢容喙。以犯分義。虛辱下詢之隆命。惶兢待罪。罔知所措云。弘文館提學臣徐有隣。以爲降座義起禮經。無壓屈之文。焚香旁照補編。有坐哭之節。行其所有。不行其所無。恐爲得中。而素昧禮意。不敢臆對。伏惟上裁云。藝文館提學臣兪彦鎬。以爲神之降座一節。不見於禮經。而惟我朝卿大夫迎諡宣誥之時。降主于地。以尊君命。未敢知斯禮也。昉於何時。而竊稽古今君臨臣奠儀。只有主人避阼。以位其君等節而已。凡係降屈之禮。初不及乎所祭之神座。其或遣使致命。則只云移設靈位於堂西東向。而亦無降座之文。豈不以生死殊塗。人神異禮而然哉。又按皇朝穆宗皇帝隆慶元年。憲懷太子加諡題主儀有曰。宣冊官取憲懷太子冊立宣訖。題主官進。至主案前。內侍官盥手捧主。安於案上。題主官盥手奉題訖。內侍官奉主安於神座內。贊贊遣官奠獻讀祝。行禮如常儀云。雖以此觀之。宣冊時神主。初不降坐。改題後奠獻讀祝。亦必待奉主還升之後者。亦足爲不降之證矣。但此非皇帝親宣之儀節。然苟以壓尊爲拘。則親宣與遣官。又何間焉。大抵喪祭。若在葬前。則儀文節目之間。務從宛轉。不害爲伸情之道。而自虞以後。則哀漸殺而敬彌重。專以神道事之。恐不合一遵象生之義也。然則今此降座一節。以其已行於葬前賜諡之日。而虞後仍而行之。終未敢知其允合於禮意否也。至於親享坐立之節。夫立而焚香。坐而奠酌。自是禮書所載。而上下通行之祭禮也。但所祭者。或有尊卑之別。故先正臣宋時烈。引喪禮尊長坐哭之文。以爲祭禮亦無異同。然則尊之於卑。無論焚香奠酌。皆當以坐爲正。而在昔王公大臣。親藩外戚弔奠冊贈之禮。多有立上香立祭酒立讀祝之文。以是言之。則又似以立爲輕於坐矣。然如臣謏陋。無以折衷於二者。有不敢質言仰對。伏惟上裁云。奎章閣提學臣金鍾秀。以爲臣素昧禮學。至於王朝禮。尤所未窺。今雖欲臨急考閱。以資參證。而凡係邦禮冊子。鄕中無路得見。詢問之下。分不當臆對。而旣承下詢。不敢以不知爲對。倉卒杜撰。惶恐死罪。魂宮親臨時。神主降座一節。若曰象生。則大凡喪禮。虞而神之。不復用葬前象生之禮矣。若曰諸臣家致祭及宣諡時。神主降迎之禮。可照。則此雖未知本何典禮。而魂宮親臨儀節之一遵君臨臣喪之禮。臣不敢知禮意。果當如此否也。三上香時坐立一節。禮於主人升焚香再拜之節。升後拜前無跪之文。故禮家或以立焚香爲是。則是以立焚香爲敬也。王朝之禮。旣皆跪上香矣。今於魂宮焚香時。乃欲避跪之未安。而變跪爲立。則是不但有違於喪祭禮。卑幼立尊長坐之文而已。反與私家立焚香。以立爲敬同歸。代跪以坐。固無不可。變跪爲立。恐未恰當。第竭臆見。仰備採擇。伏惟上裁云。奎章閣提學臣李性源。以爲致敬之地。在禮當降。臨哭之節。以坐爲尊。親享日神座。宜遵宣諡已行之儀。奠幣時上香。當照補編坐哭之文。而旣無的據。不敢臆對。伏惟上裁云。奎章閣直提學臣李秉模。以爲親享時降座當否。宣諡儀節。雖若可以參看。然親享宣諡。恐不無差異。蓋臨殿發冊。命使往宣。卽宣諡之儀。而承旨之傳敎。宮官之跪受。專寓象生之義。純用君臣之禮。則揆以情文。宜有降座之節。而葬後祭禮。旣已神之矣。神道尙靜。每享降奉。終似重難。純用君臣之禮。亦未知其如何也。至於上香一款。引以坐哭之文。實爲旁照之端。而以臣愚昧。竝不敢臆對。伏惟上裁云。奎章閣直提學臣朴祐源。以爲魂宮親臨祭享時。神主降座儀節。臣於禮文。素所茫昧。而第念致生致死之禮。先儒已有著論。幽明有間。禮節或異。每當親享。靈座輒降。似不無煩屑之嫌。至於焚香時坐立一款。太廟以跪拜爲節。尊長有坐哭之禮。以此旁照。則坐而焚香。恐合事宜。而如臣謏見。不敢臆對。伏惟上裁云。奎章閣直閣臣鄭大容。以爲神座降奉。已行於宣諡。小喪坐哭。亦載於補編。親享上香時儀節。恐以此旁照。而以臣謏見。不敢臆對。伏惟上裁云。奎章閣待敎臣尹行任。以爲祭而焚香。若坐若立。禮說俱有可據。第王朝典制無定規。如臣寡聞。有難臆對。伏惟上裁云。時原任大臣在外儒臣館閣諸臣之議如此。敢啓。傳曰。知道。在殯像生。旣葬尙靜。遷奉不當用宣諡儀。而考之魂殿魂宮祭儀。常奠則仍於龕內。神座開櫝。時享則遷于龕外。神榻出主。大抵座與榻。高低懸殊。其間不啻幾尺。蓋此遷仍之異儀。而或開櫝或出主者。隨其祭名祭禮之大小輕重也。今若約綽定制。則凡遇親行時。無論常葬及時享。竝用時享攝事儀。出主降奉於榻上曲几之前。未必爲無於禮之禮。依此施行。至於焚香一款。坐固當耳。況有補編小喪成服條明文乎。特以有然疑之論。使之博侚。而及見無議。別無異同。以坐焚香磨鍊。可也。
정조 10년
朴天衡。以墓所都監都提調意啓曰。依下敎。抹下名色。換置於勿論秩。點下名色。移錄於給米秩。終始赴役者。待後日擧行。而以此知委於各該衙門。元別單更爲修整以入之意。敢啓。傳曰。知道。
정조 10년
朴天衡。以墓所都監都提調意啓曰。今日午時量。臣等與魂宮都監堂上李性源。奉出服玩書冊樻及明器樻。埋安于退壙西二尺許大小石函中。奉出書冊樻。埋安于退壙東二尺許石函中。什物樻四坐。仍卽埋安于望燎石下之意。敢啓。傳曰。知道。
정조 10년
李在學。以司僕寺一二提調意啓曰。假內乘李溏。以宣傳官當爲隨駕。假內乘改差。其代。令該曹口傳差出。何如。傳曰。允。
정조 10년
兵曹口傳政事。以吳應常爲假內乘。
정조 10년
李在學。以訓鍊都監禁衛營御營廳言啓曰。禁衛營字內。明禮門北邊宮墻頹圮處。今已畢築。把守軍。依例撤罷。還入直所之意。敢啓。傳曰。知道。
정조 10년
朴天衡。以禁衛營言啓曰。本營把摠朴晉煥。身病猝重。勢難察任。改差。何如。傳曰。允。
정조 10년
丙午閏七月十三日卯時。上御瑤華堂。親臨習儀時。行都承旨沈豐之。左承旨具明謙。右承旨李在學。左副承旨趙興鎭。右副承旨李祖承。同副承旨朴天衡。記事官金孝建。假注書金祖淳。事變假注書尹光顔。記注官金健修承膺祚。記事官李崑秀尹行任。以次進伏訖。上命出別奠饌物。使都監郞廳。分饋各差備軍人及牌將員役等。上曰。假別監等。皆已排立於舊魂宮內乎。豐之曰。皆已待令云矣。命魂宮禮葬都監堂郞。竝入來。大轝肩轝神輦神轝及要彩轝各差備。竝整齊以待。上曰。贊笏執事李時秀。持笏記入來。時秀進伏。上命讀笏記。使守僕傳唱各差備。以次陳列訖。各差備以次進發。上命內侍捧出服玩明器書冊及埋安什物櫃以授。各差備官分奉于彩轝及架子上。以上先爲埋安次冊印敎命玉帛遺衣銘旌棺衣。皆以假函。奉安于要彩轝。進發訖。次神轝進發如儀。假主因特敎不用訖。設散輪於靈座戶外。素錦褚捧出別監及曳索別監。升引假素錦褚。出就輪輿上。進發。陪衛扇蓋銘翣燭籠儀仗各差備。以次進發如儀訖。上命諸承旨。隨詣宣仁門內奉審。上命都承旨入侍。豐之進伏。上曰。大轝已離發乎。返虞須卽卽回還。毋使遲滯事。言及於都監堂上。可也。賤臣承命出傳。上命健修。馳進隨詣大轝。到路祭所後。先爲回奏。上仍親行朝上食。命他承旨入參。在學興鎭進伏。時至。內侍陳設。上具衰服。行禮如儀訖。命諸承旨。竝留待於北所。上還內。承史以次退出。
정조 10년
丙午閏七月十三日巳時。上御重熙堂。軍士房承旨入侍時。左副承旨趙興鎭。假注書金祖淳。記注官承膺祚。記事官尹行任。以次進伏訖。上曰。右承旨守廳乎。興鎭曰。在魂宮。未及歸院矣。上曰。右承旨卽爲歸院。忠淸道酺祭香祝下送。可也。賤臣承命出傳。命退。承史以次退出。
정조 10년
丙午閏七月十三日午時。上御瑤華堂。承旨入侍時。行都承旨沈豐之。左副承旨趙興鎭。同副承旨朴天衡。記事官金孝建。假注書金祖淳。事變假注書尹光顔。記注官金健修承膺祚。記事官尹行任。以次進伏訖。上曰。返虞習儀。方到。何處。使之續續知入。健修曰。臣俄到路祭所。以下敎傳于都監堂上。使之卽爲回還。臣則先爲入來。而今則神輦。似已到梨峴屛門矣。上曰。路祭所紛沓之患。果如何。健修曰。狹路塡咽。誠不成說矣。上曰。方到何處。使之知入。興鎭曰。神輦方到宣仁門外云矣。上命豐之出。奉審於闕門內。儀仗陪衛要彩轝各差備等。皆以次入。神轝至泰安門內。上命各差備。皆撤班出。命都監堂上升堂。都監都提調洪樂性。魂宮都監堂上徐有隣尹蓍東。以次進伏。上曰。返虞時留都百官。皆當成班迎哭於魂宮門外。而今聞百官。皆自板廛屛門散去云。何也。蓍東曰。補編云。至魂宮門外下馬序立。則似當序立於宣仁門外矣。上曰。丙申返虞時。百官皆序立於泰寧門外崇政殿庭。豈可立於闕門外乎。豐之曰。俄者闕門外。百官亦甚稀疎。只二品以上略有來會者矣。上曰。監察。誰也。班列初不整飭。當該監察。使之知名以入。蓍東曰。回還時百官。使之倒班先詣。而當初百官中。當詣板廛屛門者。或多誤認。而直出城外。且於往來紛擾之際。竝皆散失班次。以至如此矣。上曰。到路祭所。誰爲獻爵乎。有隣曰。路祭節次。初無習儀之例。故初不爲之矣。樂性曰。連日勞擾。聖體。若何。上曰。一樣矣。樂性曰。動駕時。臣以藥院進去乎。上曰。以都監都提調進去。好矣。命退。諸臣以次退出。
정조 10년
丙午閏七月十三日午時。上御重熙堂。都承旨入侍時。行都承旨沈豐之。記事官金孝建尹行任。記注官承膺祚。以次進伏訖。上曰。軍士房承旨入侍。賤臣承命出。與右承旨趙興鎭。追入進伏。命書傳敎曰。分承旨趙城鎭。聞其病勢。有難跨馬。許遞。前望單子入之。分承旨及分兵曹摠府堂上有闕時。如有前單入之命。則原窠前望通融入啓受點。待點下分窠施行事。分付。又命書傳敎曰。享官排望。極爲苟艱。元定四窠中一窠。未及點下矣。戚臣勳臣儀賓之見差。其例不啻斑斑。雖以近例言之。亦有可據。今番魂宮享官未差一窠。以儀賓及近戚。限四寸親。資至二品以上人通融擬望。勳臣則時無親功臣。自當勿論。入廟前享官。如有闕員。依此下敎。與宗親通擬受點事。分付。又命書傳敎曰。雖有代察之命。終涉苟艱。司僕僉正洪義榮。本職改差。仍令該曹口傳差出。今番各都監承傳。必當許久淹滯。以時仕中差代。落仕人之一向積薪。亦所當念。限承傳收用間。數窠以落仕人通融甄復事。令銓曹知悉。又命書傳敎曰。今聞軍士房言。崇智門掘土處。擔曳時不無躓足之慮云。兩傍漸次除拓。毋至太凹。然後可便容足。不可不及今爲之。勿委禮葬都監。自魂宮都監。卽爲修治。此等小事。致煩下敎。極爲駭然。日前看檢時入來郞官。拿處。別看役令攸司科治。命書榻敎曰。未肅拜及在外玉堂許遞。前望單子入之。又命書榻敎曰。分兵曹參知。令該曹口傳擇差。命書傳敎曰。習儀在明。兩司不可不備員。未肅拜人。竝牌招。在外人許遞。前望單子入之。待下批一體牌招。又命書傳敎曰。新除授玉堂中。兼銜許遞。又命書傳敎曰。發靷日內外各營入直將士。各於直所哭送之意。已自禮曹。考例磨鍊。隨駕先廂。除稟下馬迎哭之意。擧條亦已啓下。而至於留陣營及後廂陣。無指一分付。此則依入直將士例。各於陣頭哭送事。分付。命退。承史以次出。
정조 10년
行都承旨沈豐之坐。行左承旨具明謙坐直。行右承旨李在學坐。左副承旨趙興鎭坐直。右副承旨李祖承坐。同副承旨朴天衡魂宮別入直。注書金孝建仕直一員未差。假注書金祖淳仕。事變假注書尹光顔魂宮別入直。
정조 10년
趙興鎭。以都摠府言啓曰。入直內三廳武兼禁軍及軍兵等。中日習射事。標信啓請矣。日勢已晩。不得爲之之意。敢啓。傳曰。知道。
정조 10년
傳于朴天衡曰。禮房承旨馳詣宗廟景慕宮。奉審摘奸以來。
정조 10년
傳于趙興鎭曰。今番啓下假內乘。還宮後仍用於各闕入直。稱號。考例爲之事。分付該寺。
정조 10년
有政。吏批。判書兪彦鎬進。參判趙時偉牌不進。參議金宇鎭進。都承旨沈豐之進。以李鼎德爲副修撰。李頤祥爲戶曹參議。徐龍輔爲刑曹參議。吳載純爲宗簿提調。金持默爲掌樂僉正。李晩秀爲工曹正郞。任光白爲掌苑奉事。申處文爲監察。洪守榮爲內資主簿。
정조 10년
兵批。判書李性源進。參判趙鼎鎭病。參議柳誼病。參知李夔入直進。右承旨李在學進。以洪良浩爲知事。李灌爲僉知。朴基正爲文兼。沈鑏爲白翎僉使。副護軍單禹禎圭。副司直李泰永洪仁浩趙城鎭。副司果單李彦祐。尹芮基爲宣傳官。李謙會爲備邊郞。趙變爲訓鍊判官。
정조 10년
兵曹口傳政事。鄭觀采爲內禁衛將。
정조 10년
傳于具明謙曰。軍士房承旨入侍。
정조 10년
兵曹口傳政事。洪義榮爲副司果。
정조 10년
趙興鎭。以議政府三公意啓曰。習儀事體。何等嚴重。而昨日習儀時。東西斑斑次。極其紊雜。殆不成樣。揆以事面。極爲駭然。不能董飭之失。臣等不勝惶恐。而當該押班監察。爲先罷職。拿問嚴處。何如。傳曰。爲先拿問嚴處。若此。則陪班兩司。何無一言。至有卿等之草記乎。行公兩司諸臣。推考。可也。
정조 10년
傳于趙興鎭曰。監察不擇。莫若近日。拿處監察。他司官中。另擇相換。
정조 10년
趙興鎭啓曰。卽者議政府錄事來言。議政府領議政鄭存謙。以爲都監草記批旨之下。萬萬震懍。罔知攸惜。走伏金吾門外。恭俟鈇鉞之誅云。仍納命召。何以爲之。敢稟。傳曰。勿待命事。遣使官傳諭。仍傳命召。
정조 10년
趙興鎭啓曰。卽者義禁府都事來言。領議政鄭存謙。領敦寧府事洪樂性。今方待命於金吾門外云。係是大臣去就。敢啓。傳曰。知道。
정조 10년
趙興鎭啓曰。卽者議政府錄事來言。左議政李福源。右議政金熤。以爲罪著去職。荐承嚴敎。走伏金吾門外。恭俟重譴云。仍納命召。何以爲之。敢稟。傳曰。勿待命事。遣史官傳諭。仍傳命召。
정조 10년
趙興鎭啓曰。卽者義禁府都事來言。左議政李福源。右議政金熤。今方待命於金吾門外云。係是大臣去就。敢啓。傳曰。知道。
정조 10년
趙興鎭啓曰。卽者敦寧府錄事來言。領敦寧府事洪樂性。以爲草記批旨之下。萬萬震懍。罔知攸惜。走伏金吾門外。恭俟嚴誅云。係是大臣去就。敢啓。傳曰。勿待命事。遣史官傳諭。
정조 10년
以慶尙監司輔祭香祝。姑觀前頭狀請事狀啓。傳于沈豐之曰。今年蟲災。三南幾皆同然。早移之穀。受損非細。間有全一坪擧一頃全棄處云。言念民事。誠爲罔惜。來頭俵災。最難適中。見今涼意頓生。何待更爲狀請。香祝卽爲下送。其間如已寢息。香祝潔地燒火事。分付該道道臣。擧行形止。仍令狀聞。
정조 10년
趙興鎭。以禮葬都監言啓曰。習儀已過。預備舊長杠二箇。看檢燒火之意。敢啓。傳曰。知道。
정조 10년
沈豐之。以墓所都監言啓曰。退壙上。立拘捧機設轆轤。虎石排立之意。敢啓。傳曰。知道。
정조 10년
沈豐之。以墓所都監言啓曰。明日臣與長生殿都提調。假隅板開柝奉審。依例除肅拜出去之意。敢啓。傳曰。不必出外看審。置之。如欲盡誠致敬於送終之節。須與首相。分檢董飭。無至貽辱朝廷。亦使京外民庶來瞻者。知貳極之儀。啓於法駕也。
정조 10년
沈豐之。以禮曹言啓曰。因返虞議註批旨本曹草記。傳曰。丙申年權安節次。問于領府事。草記事。命下矣。問于領中樞府事臣金尙喆。則以爲。精神索莫。全未記憶云。而取考丙申年國葬都監儀軌。則返虞儀。攸司陳吉仗於帷門外。進返虞輦於門外南向。又進腰轝及香亭於吉帷宮前。以此觀之。則靈座之經宿于吉帷宮。而翌日返虞。可以仰揣。此似爲可據文跡。故惶恐敢啓。傳曰。知道。
정조 10년
李祖承。以禮曹言啓曰。昨日習儀時。陪從官班次之雜亂。殊無屢次申飭之效。紀綱所在。誠爲寒心。發靷返虞正日。若有如前錯亂失次之弊。則押班監察。難免重勘。毋論卿宰侍從小各司。一一呈課事。預先嚴飭。俾無犯科之弊。雖以春桂坊班言之。原任官員數旣多。統率無人。以致他班之衝犯失次。發靷返虞正日。則只時任春桂坊。成列以從。原任官則各於百官班。從職次分東西參班事。一體分付。何如。傳曰。卿之草記。極爲詳備。依此爲之事。預爲知委。可也。
정조 10년
趙興鎭。以訓鍊都監言啓曰。本局別將李仁秀。時帶宣傳官。無以赴陣。把摠金致吾。以其親病。受由下鄕。竝姑改差。何如。傳曰。允。分司亦實職。秋議猶差代。況軍門將官之有實職不得例兼者乎。本局哨官蔡顯一。以分都事懸註於番堂單子。已極未妥。以卿摠察之故。雖不問備。禁衛把摠梁埉。移拜宣傳官。而亦以假銜樣懸註者。尤甚不察。俱係官房。有關後弊。該房承旨該曹堂上推考。御營大將從重推考。可也。
정조 10년
丙午閏七月十四日卯時。上御瑤華堂。魂宮都監堂郞入侍時。魂宮都監堂上李性源徐有隣尹蓍東。郞廳洪義榮具膺李晩秀。行都承旨沈豐之。記事官金孝建。事變假注書尹光顔。記事官李崑秀尹行任。以次進伏訖。上曰。昨日習儀時。非但班次雜亂。神輦前各差備官。竝皆揮扇。至有大轝前騎馬戞過者云。誠極駭然。陪往都監堂上。全不檢飭。卿等事誠慨然。獨肩轝堂上。頻頻察飭。故肩轝前後頗整肅云。禮判奉公之誠勤。極爲嘉歎。大轝堂上則在陪往大將之後。班次稍遠。容或未及察飭。而神輦堂上。則不可無罪責矣。有隣曰。下敎及此。臣誠悚懍。昨日班次之不整。果無可言。而至於騎馬揮扇之類。未知誰某。而若果覺察。則豈不禁之乎。性源曰。昨日大轝過水橋後。則臣親自下馬看檢。其後則稍爲整齊。而至於百官班次。則雜亂不成說矣。上曰。此亦可見紀綱矣。大臣董率百僚。班行如此而無一言。安用如此政府乎。近來俗態。纔發一言。慮人厭聞。雖目見可駭之狀。而不欲開口禁飭。自卿等皆如此。良可慨然。紀綱之壞。已無餘地。而有司之臣。以不言爲主。自上每如此察飭下行有司之職。事體之叢脞。無可言矣。今番事。亦欲處分。而徒歸於屑越。故姑爲安徐。卿等須以此意。傳于禮葬都監堂上。日後則俾無如此雜亂之弊。班行一事。亦須招來政府錄事。另飭。好矣。性源曰。昨日習儀時陪衛軍兵。到路祭所。大轝詣舟橋時落後。返虞時仍爲陪衛事。出擧條。分付。而大轝至路祭所。未離發前。右列禁軍。徑先回馬。錯雜於陪從各差備之間。行伍不成。幾至蹂躪。其在師律。萬萬駭然。當該禁軍將許𡨶。不能預先約束。致有此無嚴之擧。爲先汰去。令該府拿問處之。何如。上曰。依爲之。出擧條蓍東曰。發靷日靈轝進發時。大駕陪從百官。路旁哭再拜祗送事。分付。何如。上曰。依爲之。出擧條上曰。大轝後行帷遮隔。無以見前檢飭。極可悶矣。宮人亦於何時排立乎。蓍東曰。大轝治發時。始出隨後矣。上曰。路祭時紛畓之患。終無好策。當日南門內遞運。而已運之軍。則勿爲出送門外。則少免蹂躪矣。蓍東曰。更考。則丁丑年路祭所降轝節次。亦不得爲之云矣。上曰。今亦依此爲之。讀祝後。大轝卽爲進發。好矣。蓍東曰。補編儀註。山陵下玄宮時。覆以棺衣。平整銘旌後。內侍加以遺衣事載錄。而銘旌之上。更用遺衣。果有字劃見蔽之慮。取考丙申山陵儀軌。則以遺衣先安梓宮上。次覆棺衣。因先朝受敎。有特敎擧行之例矣。今番亦依此爲之。恐合便當。敢此仰達。上曰。依爲之。出擧條有隣曰。墓所浮莎之役。尙多未了云。本廳儲置貢米中。量宜磨鍊輸送事。命下矣。所入物力往復。墓所都監有所酌量者。以米二百石。作錢劃送。何如。上曰。依爲之。出擧條上曰。明日望奠。只春桂坊入參於內庭。其餘則竝於延喜門外成班。可也。豐之曰。禮葬前四日。當不入公事矣。非緊急者外。竝姑勿入。何如。上曰。唯。上曰。都監郞廳中。無實職者。誰也。有隣曰。洪義榮金持默洪守榮鄭存玉四人。而李晩秀則方帶桂坊矣。上命書榻敎曰。政官牌招開政。三都監郞廳中。時無實職人。今日政。復職調用。上命退。諸臣以次退出。
정조 10년
丙午閏七月十四日巳時。上御重熙堂。右副承旨入侍時。右副承旨李祖承。假注書金祖淳。記事官金珍恪。記注官承膺祚。原任直提學徐有防。原任直閣徐鼎修金載纘鄭東浚徐龍輔。以次進伏訖。上曰。近日則日氣頗生涼。畿內穡事。何如云耶。有防曰。早稻向熟。可謂無慮。而晩移則似有不成實之慮矣。上曰。錦伯狀請酺祭。故昨今下送香祝。而嶺南及湖南蟲災。亦大段云。實不勝宵旰憧憧之心也。有防等曰。蟲災蓋因久旱而然。若霖雨一洗。則當自祛矣。命書大臣聯名箚子批答。上曰。上番。誰也。祖承曰。兼春秋金珍恪也。命退。諸臣以次退出。
정조 10년
丙午閏七月十四日巳時。上御重熙堂。右副承旨入侍時。右副承旨李祖承。記事官金孝建李崑秀尹行任。以次進伏訖。上曰。都承旨入侍。賤臣承命出。與行都承旨沈豐之。追入進伏。上曰。昨日班列。不成貌樣云。此後則申飭之意。言送大臣。可也。上曰。魂宮郞廳。使之入侍。賤臣承命出。與魂宮都監郞廳李晩秀進伏。上曰。昨日班次。以春桂坊之故。紛亂無次云。發靷日。往參於百官班列之意。自都監捧甘。明日望奠。百官當入來。各別申飭之意。分付都監。命書傳敎曰。政官牌招開政。又命書榻敎曰。三都監郞官中。時無實職人。今日政。復職調用。命退。諸臣以次出。
정조 10년
丙午閏七月十四日未時。上御重熙堂。右副承旨入侍時。右副承旨李祖承。記事官金孝建李崑秀尹行任。以次進伏訖。上命書傳敎曰。今觀司謁微稟。始覺之。返虞入來時。哭臨處所。姑無指一下敎者。城外闕外俱不緊。以泰寧門內外稍廣處爲之事。分付。又命書傳曰。班次圖。雖已入啓。靈轝後內侍。城內則依禮文哭步從。次都監郞廳。次陪往大將都監句管堂上爲一行。次都提調。次承史。次閣臣。次時任春桂坊。次行帷帳內宮人。其下皆依班次擧行。守侍墓官。從便權立於帷帳之後事。都監知悉。宗戚執事則立於肩轝之後事。一體分付。今番靷行。從都監堂上言。堂郞分管轝輦。各有統攝。如轝士從事官輩。何敢徒守信地。大轝前至神轝前。馳馬往來。使之檢飭。一有不謹。令兵判嚴棍汰去事。亦爲嚴飭。命退。承史以次出。
정조 10년
丙午閏七月十四日酉時。上御重熙堂。軍士房承旨入侍時。左副承旨趙興鎭。記事官金孝建李崑秀尹行任。以次進伏訖。上命書傳敎曰。以昨日路祭所紛雜之事聞之。正日行祭。易致蹂躪之患。迎送望哭之都中士民。必於通廣處。如城內之鍾街西道。城外之墓所近處。散班迎哭事。令京兆知委坊曲。又命書傳敎曰。時囚。皆令今日內考課勘放。以草記擧行。又命書榻敎曰。內禁衛將未差之代。令該曹口傳差出。命退。承史以次出。
정조 10년
丙午閏七月十四日酉時。上御瑤華堂。魂宮都監堂郞入侍時。魂宮都監堂上徐有隣尹蓍東。郞廳洪義榮具膺李晩秀。直提學李秉模。同副承旨朴天衡。事變假注書尹光顔。記事官金珍恪。以次進伏訖。上曰。檢校提學。如已來待。使之入侍。賤臣承命出。與檢校提學兪彦鎬偕入進伏。上曰。吏判旣已入侍。內資主簿有闕之代。令次堂擧行。以洪守榮擬入事。分付。賤臣承命出傳。上曰。祝文紙及筆硯持入。賤臣承命持入。上出祭文草本。命秉模讀訖。上曰。文字無疵病處否。彦鎬曰。一字一涕。誠不忍再讀。文字似無可改處矣。上曰。殿宮二字疊用。卿須思得可改之字也。上曰。此祭文正書以入。明日干支。使之知入。塡書。好矣。上還內。諸臣以次退出。
정조 10년
行都承旨沈豐之魂宮直。行左承旨具明謙坐。行右承旨李在學坐。左副承旨趙興鎭坐。右副承旨李祖承坐直。同副承旨朴天衡坐直。注書金孝建仕一員未差。假注書金祖淳仕直。事變假注書尹光顔魂宮直。
정조 10년
望後朔祭罷後。大殿王大妃殿惠慶宮中宮殿。奎章閣政院玉堂藥房朝廷二品以上六曹堂上兩司長官奉朝賀宗臣口傳問安。答曰。知道。
정조 10년
傳于李祖承曰。左承旨馳詣受香所。奉審摘奸以來。
정조 10년
李祖承啓曰。備邊司郞廳來言。今日賓廳日次。而親臨望奠相値。不得來會云矣。敢啓。傳曰。知道。
정조 10년
傳于李在學曰。右副承旨入侍。
정조 10년
以兵曹隨駕官單子。傳于趙興鎭曰。凡東西班隨駕。在前如有六曹堂郞。或備堂。或二品以上隨駕之品。則備堂及二品以上。以實職軍職。分爲東西班。六曹堂郞。當以吏戶禮爲東班。兵刑工爲西班。如常參班儀。可也。向來園幸時。因西班隨駕官書啓。有所提敎。而無文跡之故。又有此加磨鍊之擧。此書啓。勿施。此後只命六曹堂郞隨駕時。依例只以六曹分班隨駕事。分付。
정조 10년
吏曹口傳政事。監察李汝節。訓鍊僉正李昌培。相換。監察洪徽河。活人別提徐有容。相換。監察李得休。禮曹佐郞金履成。相換。監察權漢緯。禮曹正郞朴載淳。相換。
정조 10년
李祖承。以墓所都監提調意啓曰。臣等與長生殿提調行工曹判書金華鎭。今日未時量。眼同假隅板開拆奉審。則外梓室內。乾淨無欠之意。敢啓。傳曰。知道。
정조 10년
李祖承。以兵曹言啓曰。二品以上木章標。今年正月啓下頒給之後。文臣之陞二品。武臣之經摠管。追後應給章標人員。別單書入之意。敢啓。傳曰。知道。
정조 10년
李祖承。以兵曹言啓曰。今此慶熙宮經宿時。內外各處入直及巡邏等節。一依時御所例。擧行之意。分付。何如。傳曰。允。
정조 10년
李祖承。以司僕寺一二提調意啓曰。今番啓下假內乘。還宮後。仍用於各闕入直。稱號考例爲之事。命下矣。本寺無久遠文跡可據。前例無以考證。而自前移御慶熙宮時。加出內乘一窠。通融分直於兩闕。此足爲傍照之瑞。旣以通融分直。則恐不必以分司稱號。二十日還宮後。假內乘吳應常。以兼內乘。更爲啓下兩闕分直間。內乘一窠。仍以加出施行。何如。傳曰。允。以各闕時加出內乘例。使之差出。而當初政院。誤傳下敎矣。自慶熙宮還宮之後。慶熙宮內廐內寺邊馬三匹。外寺獨轎馬一匹。走馬一匹立把。內乘依各闕時例入直。待入廟撤罷。可也。
정조 10년
朴天衡。以訓鍊都監禁衛營御營廳言啓曰。御營廳字內丹鳳門東邊宮墻頹毁處。今已畢築。把守軍兵。還入直所之意。敢啓。傳曰。知道。
정조 10년
朴天衡。以漢城府言啓曰。平安道平壤坊民二十九名。中和府坊民二名。江東縣村民一名。今方上來。自願轝士之役矣。旣無可據之前例。又有勿許之特敎。所當直爲退送。而遠道民人之相率願赴者。必致缺望之歎。一依江華府民人等例。許赴一日之役事。分付該都監。何如。傳曰。允。優給回糧。慰諭下送。
정조 10년
李祖承。以義禁府言啓曰。時囚。皆令今日內考律勘放。以草記擧行事。命下矣。內醫院掌務官方泰逈傳旨內。別劑用下姑舍是。雖以進上臘劑言之。院儲之不足。如有別貿之時。則必經筵稟。或草記。然後分付該曹。自是定式。而況此別劑所入之初。不草記。直爲移關。數爻多寡。不須較計。而有違定式。且關後弊。令該府拿問嚴處。罪取考律文。則大明律事應奏不奏條有曰。事應奏而不奏者杖八十。制書有違條有曰。凡奉制書有所施行而違者杖一百。名例有曰。二罪俱發。以重者論。大典通編推斷條有曰。犯私罪杖一百決杖。告身盡行追奪。雜令條有曰。王府決杖者。代以金贖云矣。方泰逈從重論。杖一百收贖。告身盡行追奪放。光陽前縣監李宅永。忠淸監司金光默狀啓。據戶曹覆啓內。所載元穀。旣不滿千石。竝計船價雜費。雖無濫載。裝發在於四月望後。則晩時之罪。在所難免罪。韓山前郡守金思義。京畿監司徐有坊狀啓。據宣惠廳覆啓內。應載數爻。旣準大典之規。而船價雜費。自是元穀之外。則雖難歸之於濫數之科。其晩時裝發之罪。不可曲恕。罪取考律文。則大典通編漕轉條有曰。漕船晩時裝發。過一朔禁錮十年云矣。李宅永金思義等。各禁錮十年竝放。前內禁衛將許𡨶傳旨內。昨日習儀時。陪衛軍兵。到路祭所。大轝詣舟橋時落後。返虞時仍爲陪衛事。出擧條。分付。而大轝至路祭所。未離發前。右列禁軍。徑先回馬。錯雜於陪從各差備之間。行伍不成。幾至蹂躪。其在師律。萬萬駭然。不能預先約束。致有此無嚴之擧。令該府拿問處之。罪取考律文。則大明律軍政條有曰。守禦官不守紀律。不操練軍士者杖八十。大典通編推斷條有曰。犯私罪杖八十。奪告身三等。犯枉法受贓外。笞杖竝收贖云矣。許𡨶。杖八十收贖。奪告身三等放。押班監察李得休李汝節權漢緯洪徽河等傳旨內。習儀事體。何等嚴重。而昨日習儀時。東西斑斑次。極其紊雜。殆不成樣。揆以事面。極爲駭然。爲先拿問嚴處。罪取考律文。則大明律不應爲條有曰。凡不應得爲而爲之。事理重者杖八十。大典通編推斷條有曰。犯私罪杖八十。奪告身三等。犯枉法受贓外。笞杖竝收贖云矣。李得休李汝節權漢緯洪徽河等。各杖八十收贖。奪告身三等。竝放送。何如。傳曰。允。其中有功議人。各減一等。凡禁錮限年之規。無過五年。贓汚則限己身。而至於六年以上至十年。不載法典。況晩時裝發。前此罪名。皆止奪告身。自日前一守令照律。創此十年禁錮之律。然則所坐。殆有甚於故敗之守令。聞是通編誤載之致云。自卿府問于其時校正堂上。卽爲釐正草記。李宅永金思義等。以行用律勘放。李得休李汝節權漢緯洪徽河等。三等之律。足云嚴勘。大臣臺臣。默然無一言。則何責乎渠輩。奪告身。以公罪勘放。可也。
정조 10년
大司憲尹承烈。大司諫尹行元。執義李東郁。司諫李壽咸。掌令孟至大。持平徐有鍊李泰賢。獻納李秀夏。正言韓用龜啓曰。習儀事體。何等嚴重。而再昨日禮葬習儀時。東西斑斑次。極其紊雜。殆不成樣。揆以事面。萬萬駭然。臣等忝居言責之地。宜有糾正之擧。而秪緣昏謬悲擾。旣不能檢飭。又未免含默。迺者政府草記之批。特下兩司問備之命。臣等聚首惶恧。滿心悚蹙。實不知措躬之所也。宜卽相率自引。而昨緣日暮。今始來避。所失尤大。以此情踪。其何敢一刻晏然於臺次乎。請命遞斥臣等之職。答曰。勿辭。
정조 10년
正言趙鎭宅啓曰。臣姿本鹵下。識又鈍劣。其於淸朝耳目之任。自知萬不近似。況臣區區情跡。豈敢揚揚承當。而荐犯違逋。罰止問備。恩出尋常。義急叩謝。拚棄廉防。冒沒祗肅。一詣臺次。粗伸義分。而反顧循省。祗切惶恧。臣旣一日冒據。則宜效一日職分。而再昨習儀之班。臣亦隨參中一人。目見班次紊雜。而不思糾正之道。乃有政府草記。而至蒙特推之命。臣誠滿心慙悚。無地措躬。罪在溺職。已難蹲冒。而且臣得聞僚臺違召。有由於臣。彼旣蒙勘。臣實難安。晩始聞知。今玆來避。莫非臣觸事曚昧之致。其何敢一刻仍冒於臺次乎。請命遞斥臣職。答曰。勿辭。
정조 10년
李祖承啓曰。大司憲尹承烈。大司諫尹行元。執義李東郁。司諫李壽咸。掌令孟至大。持平徐有鍊李泰賢。獻納李秀夏。正言韓用龜趙鎭宅。再啓煩讀。退待物論矣。敢啓。傳曰。竝令勿退待。
정조 10년
領議政鄭存謙。領敦寧洪樂性等箚曰。伏以。日月迅邁。惟我文孝世子。遠期已迫。望奠奄過。伏惟聖心摧痛。益復難抑。臣民悲號。曷有其極。仍伏念。外梓室下隅板奉審。卽莫大之典禮也。期日在今。而秪以臣等之罪著溺職。竝與應行之禮。而至有置之之命。臣等驚惶震悚。不知所出。噫。臣等雖甚無狀。自效終事之誠。豈後於人。而昏憒疲劣。不能彈壓庶僚。董正朝儀。雖以日昨事言之。習儀事體。何等嚴重。而班聯紊錯。瞻聆俱駭。此莫非臣等之罪。昨朝嚴敎。惶恐無地。而草記批旨。尤萬萬震迫。第緣臣等之罪。致闕至重之禮。臣等之無以自立。求死不得。猶屬一己事。而禮節之虧欠。國體之墮傷。其所關係。當如何哉。歸身司敗。惟鈇鉞是俟。聖度涵貸。不惟不加之罪。史官來臨。勿胥有命。瀆擾是懼。雖不得不退還私次。祗參哭班。而積罪未勘。悚蹙冞切。事關典禮。不敢泯默。冒萬死仰籲於慈覆之下。伏乞聖明。亟治臣等之罪。以嚴邦憲。仍降下隅板奉審之命。無闕邦禮。千萬泣禱。取進止。答曰。省箚具悉卿等之懇。都提擧往審。旣非亦易之例。且今後時之後。亦必追詣。卿等安心勿辭。仍傳曰。此批答。遣史官傳諭于領議政領敦寧。
정조 10년
大司憲尹承烈。大司諫尹行元。執義李東郁。司諫李壽咸。掌令孟至大李之英。持平徐有鍊李泰賢。獻納李秀夏。正言韓用龜趙鎭宅等箚曰。伏以。日月迅邁。惟我文孝世子。廞儀奄迫。千古在卽。萬事靡及。悠悠蒼天。此何爲哉。噫。彼三醫罔赦之罪。其將徒傳故紙。而伈伈泄泄。忍過此十九日耶。臣等豈不欲齊籲前席。少攄悲憤。而登筵路阻。請討無地。彝天未泯。衷情轉迫。玆不得已疾聲聯籲。亟請兪音。惟聖明少垂察焉。嗚呼。今之討廷楫者。一則曰誤藥。一則曰斷乳。誤藥一節。旣已臚列於原啓中。而臣等竊嘗以殿下親檢之敎。有所仰復。則廷楫等必誅之罪。亦在於此矣。何者。以聖人止慈之情。當伊時罔措之地。親執藥餌。俯詢醫官。卽天理人情之所不已。亦帝王匹庶之所同然耳。惟彼廷楫輩。自初至末。渠旣擔當。對症投劑。豈眞全昧。而袖手傍觀。一切仰諉於君父。則國家設置醫官之義。果安在哉。凡係湯丸鍼焫。雖或有聖敎所及。如其不可試者。渠若涕泣死爭。則殿下必不試之矣。然則畢竟試之者。獨非渠輩之爲乎。大明律之妄下藥律。程夫子之與謝帥書。前此章奏。或有援引。而臣等以爲以明祖神聖。以程子高明。亦豈不知用藥時主斷。在於主人。而乃有此罪醫之法。治醫之論。則雖於凡人以下。固當律之以此義。況至重之地。以此輩通天之罪。而尙可曰。非渠所知乎。夫如是。則聖賢法論。更無可施之地矣。至於斷乳一節。苟究今日之禍變根柢。全在渠輩之主張力停。以致凡節凘削。無復餘地。不待末𥙬症候。安危已判。渠亦人耳。胡忍爲此。假使渠無他凶計。其所設心。必有所由。千指萬口。十疏百牘。惟在一番嚴訊。覈得情節。而至今延拖。上下相持。不識殿下。有何毫末可貰於渠輩。而一任其喙息於天壤之間乎。申可貴之事。亦有言之者矣。惟其用法於因山之前。實爲今日可證之例。而以殿下監成憲之明。終不念及於此。誠莫曉聖意之所在也。臣等於日昨習儀班次。目覩傾城士女。奔走號泣曰。此儀何爲而習也。哀哉。哀哉。吾王之聖子也。繼而曰。賊醫。賊醫。何至今不殺。莫不欲手磔而口臠。以洩其至慟。而乃臣等名爲言官。衣祿吾君。而爲儲君討賊醫。終不能感回宸衷。亟擧王章。徒抱故紙。共戴一天。獨不愧於婦孺之無知乎。不忠不誠。萬殞難贖。伏願殿下。俯念臣民必報之義。迨此墓隧未封之前。惕然感悟。翻然夬斷。亟命王府。設鞫嚴問。明正典刑。以洩千古之冤。以慰一國之憤。十萬泣禱之至。取進止。答曰。省箚具悉。日前重臣請對時筵敎。已進言之。卿等須問更煩。